Fjöldi hlutabréfaeigenda hefur fjórfaldast frá árslokum 2019 að sögn forstjóra Kauphallarinnar. Hann segir hlutabréfamarkaðinn vera að hressast.
Íslenska ríkið seldi 35% hlut í Íslandsbanka í síðasta mánuði og voru seld hlutabréf fyrir rúmlega 55 milljarða króna. Níföld umframeftirspurn reyndist vera eftir bréfum í bankanum og nam hún 486 milljörðum króna. Bankinn er nú skráður í Kauphöllina. Hluthafar í bankanum eru nú um 24 þúsund, sem eru fleiri en í nokkru öðru skráðu fyrirtæki á Íslandi. Til stendur að skrá flugfélagið Play á markað á morgun, en fyrirtækir er sem kunnugt er nýbyrjað í rekstri og telur Magnús Harðarson forstjóri Kauphallarinnar að það geti orðið ákveðin fyrirmynd fyrir önnur félög að fara þá leið, en ákvörðun um að skrá félagið lá fyrir áður en félagið var farið að afla tekna. Eftir að Play verður komið á markað verða tvö íslensk flugfélög skráð á markað og er skráning Play fyrsta nýskráning ferðaþjónustufyrirtækis í Kauphöllinni í fimmtán ár. Magnús telur að fyrirhuguð skráning og það sem gerst hefur á hlutabréfamarkaði undanfarið sé merki um að hann sé að lifna við.
Já, ég held að megi segja það. Við höfum séð að ef við til dæmis förum yfir í þátttöku almennings á markaðnum þá hefur fjöldi einstaklinga sem á hlutabréf fjórfaldast frá árslokum 2019. Og ég held að það sé líka dæmi um það sem koma skal að félög í vaxtarfasa muni nota markaðinn meira.